《义帝陵》
宋代·释显万

祖龙智昏日月蚀，南公力欲麒麟斗。楚虽三户必亡秦，盛德宜然有其后。

鲁公违约火咸阳，咄嗟击出群雄右。豆分瓜剖听指颐，忍使黥徒贼孤幼。

籍也狐埋狐搰之，项伯宁不为家寇。真人如龙翔霸上，缟袒长风起襟袖。

终据皇图岂力为，雅张赤帜皆天授。可怜郴北东上坟，恨碧凄红春不茂。

作者简介：释显万，字致一，浯溪僧。尝参吕本中。有《浯溪集》（《宋诗纪事》卷九二），已佚。今录诗十四首。